
Písomná informácia pre používateľa

Rivaroxabán Sandoz 15 mg
Rivaroxabán Sandoz 20 mg
filmom obalené tablety

rivaroxabán

Pozorne si prečítajte celú písomnú informáciu predtým, ako začnete užívať tento liek, pretože obsahuje pre vás dôležité informácie.
· Túto písomnú informáciu si uschovajte. Možno bude potrebné, aby ste si ju znovu prečítali.
· Ak máte akékoľvek ďalšie otázky, obráťte sa na svojho lekára alebo lekárnika.
-	Tento liek bol predpísaný iba vám. Nedávajte ho nikomu inému. Môže mu uškodiť, dokonca aj vtedy, ak má rovnaké prejavy ochorenia ako vy.
-	Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.


V tejto písomnej informácii sa dozviete:
1.	Čo je Rivaroxabán Sandoz a na čo sa používa
2.	Čo potrebujete vedieť predtým, ako užijete Rivaroxabán Sandoz 
3.	Ako užívať Rivaroxabán Sandoz
4.	Možné vedľajšie účinky
5.	Ako uchovávať Rivaroxabán Sandoz
6.	Obsah balenia a ďalšie informácie


1.	Čo je Rivaroxabán Sandoz a na čo sa používa

Rivaroxabán Sandoz obsahuje liečivo rivaroxabán a používa sa u dospelých na:
-	zabránenie vzniku krvných zrazenín v mozgu (cievnej mozgovej príhody) a v iných krvných cievach vášho tela, ak máte poruchu srdcového rytmu (nepravidelnosť), ktorá sa nazýva nevalvulárna fibrilácia predsiení.
-	liečbu krvných zrazenín v žilách nôh (hlbokú žilovú trombózu) a v krvných cievach pľúc (pľúcnej embólie) a na zabránenie opätovného vzniku krvných zrazenín v krvných cievach nôh a/alebo v pľúcach.

Rivaroxabán Sandoz patrí do skupiny liekov nazývaných antitrombotiká. Pôsobí tým, že potláča faktor zrážavosti krvi (faktor Xa), a preto znižuje náchylnosť na tvorbu krvných zrazenín.


2.	Čo potrebujete vedieť predtým, ako užijete Rivaroxabán Sandoz

Neužívajte Rivaroxabán Sandoz
-	ak ste alergický na rivaroxabán alebo na ktorúkoľvek z ďalších zložiek tohto lieku (uvedených v časti 6),
-	ak silno krvácate,
-	ak máte ochorenie alebo ťažkosti niektorého orgánu, ktoré zvyšujú riziko závažného krvácania (napr. žalúdkový vred, poranenie alebo krvácanie mozgu, nedávna operácia mozgu alebo očí),
-	ak užívate lieky na prevenciu zrážania krvi (napr. warfarín, dabigatran, apixaban alebo heparín), okrem prípadov, keď počas zmeny antikoagulačnej liečby alebo pre udržanie otvorených žilových alebo cievnych spojení dostanete heparín,
-	ak máte ochorenie pečene, ktoré vedie k zvýšenému riziku krvácania,
-	ak ste tehotná alebo dojčíte.
Ak sa vás týka niečo z uvedeného, neužívajte Rivaroxabán Sandoz a povedzte to svojmu lekárovi.

Upozornenia a opatrenia
Predtým, ako začnete užívať Rivaroxabán Sandoz, obráťte sa na svojho lekára alebo lekárnika.

Buďte zvlášť opatrný pri užívaní Rivaroxabánu Sandoz
· ak máte zvýšené riziko krvácania, ako by mohlo byť v situáciách, ako sú:
· závažné ochorenie obličiek, pretože funkcia obličiek môže ovplyvniť množstvo lieku, ktoré pôsobí vo vašom tele,
· ak užívate iné lieky na prevenciu krvných zrazenín (napr. warfarín, dabigatran, apixaban alebo heparín), ked počas zmeny antikoagulačnej liečby alebo pre udržanie otvorených žilových alebo cievnych spojení dostanete heparín (pozri časť ,,Iné lieky a Rivaroxabán Sandoz”),
· poruchy krvácania,
· veľmi vysoký tlak krvi, ktorý nie je zvládnutý liečbou,
· ochorenie vášho žalúdka alebo čriev, ktoré môže viesť ku krvácaniu, napr. zápal čriev alebo žalúdka, zápal pažeráka, napr. z dôvodu ochorenia nazývaného gastroezofageálny reflux (ochorenie, kedy sa žalúdočná kyselina dostáva hore do pažeráka),
· problém s krvnými cievami v zadnej časti očí, v sietnici (retinopatia),
· ochorenie pľúc, pri ktorom sú priedušky rozšírené a vyplnené hnisom (bronchiektázia) alebo krvácanie z pľúc v minulosti.

Ak sa vás týka niečo z uvedeného, povedzte to svojmu lekárovi predtým, ako začnete užívať Rivaroxabán Sandoz. Váš lekár rozhodne, či sa máte liečiť týmto liekom a či máte byť dôkladne sledovaný.

Ak musíte podstúpiť chirurgický výkon:
-	Je veľmi dôležité, aby ste Rivaroxabán Sandoz užívali pred a po chirurgickom výkone presne v čase, ktorý vám nariadil lekár.
-	Ak bude súčasťou vašej operácie zavedenie katétra alebo injekcie do chrbtice (napr. na epidurálnu alebo spinálnu anestéziu alebo na zmiernenie bolesti):
· je veľmi dôležité užiť Rivaroxabán Sandoz pred injekciou a po injekcii alebo po odstránení katétra presne v čase, ktorý vám nariadil váš lekár,
· okamžite oznámte svojmu lekárovi, ak po ukončení anestézie zistíte zníženú citlivosť alebo slabosť nôh alebo máte problémy s črevami alebo močovým mechúrom, pretože je potrebná okamžitá lekárska starostlivosť.

Deti a dospievajúci
Rivaroxabán Sandoz sa neodporúča podávať ľuďom do veku 18 rokov. Nie je dostatok informácií o jeho používaní u detí a dospievajúcich.

Iné lieky a Rivaroxabán Sandoz
Ak teraz užívate alebo ste v poslednom čase užívali, či práve budete užívať ďalšie lieky, vrátane voľnopredajných liekov, povedzte to svojmu lekárovi alebo lekárnikovi.

· Ak užívate:
· nejaké lieky proti plesňovým infekciám (napr. ketokonazol, itrakonazol, vorikonazol, posakonazol), s výnimkou liekov používaných iba na kožu,
· niektoré lieky proti vírusu HIV/AIDS (napr. ritonavir),
· iné lieky na znižovanie krvnej zrážavosti (napr. enoxaparín, klopidogrel alebo antagonistov vitamínu K, ako je warfarín a acenokumarol),
· lieky proti zápalom a na zmiernenie bolesti (napr. naproxén alebo kyselina acetylsalicylová),
· dronedarón, liek na liečbu porúch srdcového rytmu.

Ak sa vás týka niečo z vyššie uvedeného, povedzte to svojmu lekárovi predtým, ako začnete užívať Rivaroxabán Sandoz, pretože účinok Rivaroxabánu Sandoz sa môže zosilniť.

Váš lekár rozhodne, či sa máte liečiť týmto liekom a či máte byť dôkladne sledovaný.
Ak si váš lekár myslí, že máte zvýšené riziko vzniku vredov žalúdka a čriev, môže tiež použiť preventívnu liečbu vredov.

· Ak užívate:
· niektoré lieky na liečbu epilepsie (fenytoín, karbamazepín, fenobarbital),
· ľubovník bodkovaný (Hypericum perforatum), rastlinný prípravok používaný proti depresii,
· rifampicín, antibiotikum

Ak sa vás týka niečo z vyššie uvedeného, povedzte to svojmu lekárovi predtým, ako začnete užívať Rivaroxabán Sandoz, pretože sa môže znížiť účinok Rivaroxabánu Sandoz. Váš lekár rozhodne, či sa máte liečiť Rivaroxabánom Sandoz a či máte byť dôkladne sledovaný.

Tehotenstvo a dojčenie
Ak ste tehotná alebo dojčíte, neužívajte Rivaroxabán Sandoz. Ak existuje možnosť, že otehotniete, počas užívania Rivaroxabánu Sandoz, používajte spoľahlivú antikoncepciu. Ak otehotniete počas užívania tohto lieku, ihneď to povedzte svojmu lekárovi, ktorý rozhodne o tom, ako máte byť liečená.

Vedenie vozidiel a obsluha strojov
Rivaroxabán Sandoz môže spôsobiť závrat (častý vedľajší účinok) alebo mdloby (menej častý vedľajší účinok) (pozri časť 4. „Možné vedľajšie účinky“). Ak máte tieto príznaky, nesmiete viesť vozidlá a obsluhovať stroje.

Rivaroxabán Sandoz obsahuje laktózu
Ak vám váš lekár povedal, že neznášate niektoré cukry, kontaktujte svojho lekára pred užitím tohto lieku.

Rivaroxabán Sandoz obsahuje farbivo hliníkový lak oranžovej žlte (E110).
Táto látka môže vyvolať alergické reakcie.


3.	Ako užívať Rivaroxabán Sandoz

Vždy užívajte tento liek presne tak, ako vám povedal váš lekár. Ak si nie ste niečím istá, overte si to u svojho lekára alebo lekárnika.

Koľko tabliet užívať
· Na zabránenie vzniku krvných zrazenín v mozgu (cievnej mozgovej príhody) a v iných krvných cievach vášho tela.
Odporúčaná dávka je jedna 20 mg tableta jedenkrát denne.
Ak máte ťažkosti s obličkami, dávku možno znížiť na jednu 15 mg tabletu jedenkrát denne.

Ak potrebujete podstúpiť zákrok kvôli zablokovaným krvným cievam v srdci (nazývaný perkutánna koronárna intervencia - PCI so zavedením stentu), sú nedostatočné dôkazy pre zníženie dávky na jednu tabletu Rivaroxabánu Sandoz 15 mg jedenkrát denne (alebo na jednu tabletu Rivaroxabánu Sandoz 10 mg jedenkrát denne v prípade, že vaše obličky správne nefungujú) pridanú k protidoštičkovému lieku, ako je klopidogrel.

· Na liečbu krvných zrazenín v žilách nôh a krvných zrazenín v krvných cievach vašich pľúc a na zabránenie opätovného vzniku krvných zrazenín.
Odporúčaná dávka je jedna 15 mg tableta dvakrát denne počas prvých 3 týždňov. Na liečbu po 3 týždňoch je odporúčaná dávka jedna 20 mg tableta jedenkrát denne.
Ak máte ťažkosti s obličkami, váš lekár vám môže po 3 týždňoch liečby dávku znížiť na jednu 15 mg tabletu jedenkrát denne, ak je riziko krvácania väčšie ako riziko ďalších krvných zrazenín.

Tabletu (tablety) prehltnite a zapite ju, najlepšie vodou.
Rivaroxabán Sandoz užívajte spolu s jedlom.

Ak máte problémy s prehĺtaním celých tabliet, váš lekár vám povie o iných spôsoboch užitia Rivaroxabánu Sandoz. Tabletu môžete rozdrviť a rozmiešať vo vode alebo jablčnom pyré tesne predtým ako ju užijete. Po užití rozmixovanej tablety je potrebné sa najesť.


Ak máte ťažkosti s prehĺtaním celých tabliet, váš lekár vám povie o iných spôsoboch užitia Rivaroxabánu Sandoz.

Kedy užívať Rivaroxabán Sandoz
Tabletu (tablety) užívajte každý deň, pokým vám lekár nepovie, aby ste užívanie ukončili.
Snažte sa užívať tabletu (tablety) každý deň v rovnakom čase, pomôže vám zapamätať si to.
Lekár rozhodne, ako dlho musíte v liečbe pokračovať.

Prevencia krvných zrazenin v mozgu (mŕtvica) a v ostatných cievach vášho tela:
Ak je potrebné, aby bola akcia vášho srdca prevedená na normálne hodnoty postupom nazývaným kardioverzia, užívajte Rivaroxabán Sandoz v časových intervaloch podľa pokynov vášho lekára.

Ak užijete viac Rivaroxabánu Sandoz, ako máte
Ak ste užili priveľa tabliet Rivaroxabánu Sandoz, okamžite vyhľadajte svojho lekára. Užitie príliš veľkého množstva Rivaroxabánu Sandoz zvyšuje riziko krvácania.

Ak zabudnete užiť Rivaroxabán Sandoz
-	Ak užívate jednu 20 mg tabletu alebo jednu 15 mg tabletu jedenkrát denne a zabudli ste dávku užiť, užite ju, len čo si spomeniete. Neužívajte viac než jednu tabletu v jeden deň, aby ste nahradili vynechanú dávku. Ďalšiu tabletu užite v nasledujúci deň a potom pokračujte v užívaní jednej tablety jedenkrát denne.

-	Ak užívate jednu 15 mg tabletu dvakrát denne a zabudli ste dávku užiť, užite ju, len čo si spomeniete. Neužívajte viac než dve 15 mg tablety v jeden deň. Ak zabudnete dávku užiť, môžete užiť dve 15 mg tablety naraz, aby ste užili celkovo dve tablety (30 mg) v jeden deň. V nasledujúci deň pokračujte v užívaní jednej 15 mg tablety dvakrát denne.

Ak prestanete užívať Rivaroxabán Sandoz
Neprestaňte užívať Rivaroxabán Sandoz bez toho, aby ste sa poradili so svojím lekárom, pretože Rivaroxabán Sandoz chráni pred vznikom ťažkého stavu.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika.


4.	Možné vedľajšie účinky

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

Tak ako všetky podobné lieky (antitrombotiká), aj tento liek môže spôsobiť krvácanie, ktoré môže byť potenciálne život ohrozujúce. Nadmerné krvácanie môže viesť k náhlemu poklesu tlaku krvi (šoku). V niektorých prípadoch nemusí byť krvácanie viditeľné.

Možné vedľajšie účinky, ktoré môžu byť znakom krvácania:
Okamžite povedzte svojmu lekárovi, ak si všimnete niektorý z nasledujúcich vedľajších účinkov:
· dlhodobé alebo nadmerné krvácanie,
· výnimočná slabosť, únava, bledosť, závrat, bolesť hlavy, neobjasnený opuch, dýchavičnosť, bolesť na hrudi alebo angina pectoris, ktoré môžu byť znakmi krvácania.
Váš lekár môže rozhodnúť o vašom dôkladnejšom sledovaní alebo o zmene spôsobu vašej liečby.

Možné vedľajšie účinky, ktoré môžu byť prejavom závažnej kožnej reakcie:
Ihneď oznámte svojmu lekárovi, ak sa u vás objavia kožné reakcie, ako je šírenie intenzívnej kožnej vyrážky, pľuzgierov alebo lézií slizníc, napr. v ústach alebo v očiach (Stevensov-Johnsonov syndróm/toxická epidermálna nekrolýza). Frekvencia tohto vedľajšieho účinku je veľmi zriedkavá (menej ako 1 z 10 000).

Celkový zoznam možných vedľajších účinkov
Časté (môžu postihnúť až 1 z 10 pacientov):
-	krvácanie do žalúdka alebo čriev, krvácanie z pohlavných a močových orgánov (vrátane krvi v moči a ťažkého menštruačného krvácania), krvácanie z nosa, krvácanie z ďasien,
-	krvácanie do oka (vrátane krvácania z očných bielkov),
-	krvácanie do tkaniva alebo telovej dutiny (krvné podliatiny, modriny),
-	vykašliavanie krvi,
-	krvácanie z kože alebo pod kožu,
-	krvácanie po operácii,
-	vytekanie krvi alebo tekutiny z operačnej rany (mokvanie),
-	opuch končatín,
-	bolesť v končatinách,
-	horúčka,
-	pokles počtu červených krviniek, čo môže mať za následok bledosť pokožky a spôsobiť slabosť alebo dýchavičnosť,
-	bolesť žalúdka, tráviace ťažkosti, pocit na vracanie alebo vracanie, zápcha, hnačka,
-	nízky tlak krvi (príznakmi môžu byť pocit závratu alebo slabosť pri vstávaní),
-	znížená celková sila a energia (slabosť, únava), bolesť hlavy, závrat
-	vyrážka, svrbivá pokožka,
-	porucha funkcie obličiek (môže byť zreteľná z lekárskych vyšetrení),
-	krvné testy môžu vykazovať vzostup niektorých pečeňových enzýmov.

Menej časté (môžu postihnúť až 1 zo 100 pacientov):
-	krvácanie do mozgu alebo vo vnútri lebky,
-	krvácanie do kĺbov spôsobujúce bolesť a opuch,
-	mdloby,
-	pocit choroby,
-	sucho v ústach,
-	rýchlejší srdcový pulz,
-	alergické reakcie, vrátane alergických kožných reakcií,
-	žihľavka,
-	porucha funkcie obličiek alebo pečene (môže byť zreteľná z lekárskych vyšetrení),
-	krvné vyšetrenia môžu vykazovať zvýšenie žlčového farbiva bilirubínu, niektorých enzýmov podžalúdkovej žľazy alebo pečeňových enzýmov alebo zvýšený počet krvných doštičiek.

Zriedkavé (môžu postihnúť až 1 z 1 000 pacientov):
-	krvácanie do svalov,
-	ohraničený opuch,
-	zožltnutie pokožky a očí (žltačka),
-	nahromadenie krvi (hematóm) v slabinách a komplikácia vyšetrenia srdca pri zavedení katétra do cievy v nohe (pseudoaneuryzma).

Neznáme (frekvencia sa nedá stanoviť z dostupných údajov):
-	zvýšený tlak vo vnútri svalov nôh alebo rúk po krvácaní, čo vedie k bolesti, opuchu, zmenenej citlivosti, poruche citlivosti alebo ochrnutiu (syndróm kompartmentu po krvácaní),
-	zlyhanie obličiek po ťažkom krvácaní.

Nasledujúce vedľajšie účinky boli hlásené po registrácii:
-	Angioedém a alergický edém (opuch tváre, pier, úst, jazyka alebo hrdla).
-	Cholestáza (nedostatočný odtok žlče), hepatitída (zápal pečene) vrátane poškodenia pečeňových buniek.
-	Trombocytopénia (nízky počet krvných doštičiek, buniek ktoré napomáhajú zrážaniu krvi).

Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.


5.	Ako uchovávať Rivaroxabán Sandoz

Tento liek uchovávajte mimo dohľadu a dosahu detí.

Nepoužívajte tento liek po dátume exspirácie, ktorý je uvedený na škatuli, blistri a obale po EXP. Dátum exspirácie sa vzťahuje na posledný deň v danom mesiaci.

Tento liek nevyžaduje žiadne zvláštne podmienky na uchovávanie. 

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.


6.	Obsah balenia a ďalšie informácie

Čo Rivaroxabán Sandoz obsahuje

Rivaroxabán Sandoz 15 mg
-	Liečivo je rivaroxabán. Každá tableta obsahuje 15 mg rivaroxabánu.
-	Ďalšie zložky sú:
Jadro tablety: monohydrát laktózy, nátriumlaurylsulfát, hypromelóza, sodná soľ kroskarmelózy, 
stearan horečnatý, mikrokryštalická celulóza, koloidný bezvodý oxid kremičitý 
Filmová vrstva: hypromelóza, oxid titaničitý (E171), makrogol, hliníkový lak oranžovej žlte (E110), červený oxid železitý (E172)

Rivaroxabán Sandoz 20 mg
-	Liečivo je rivaroxabán. Každá tableta obsahuje 20 mg rivaroxabánu.
-	Ďalšie zložky sú:
Jadro tablety: monohydrát laktózy, nátriumlaurylsulfát, hypromelóza, sodná soľ kroskarmelózy, 
stearan horečnatý, mikrokryštalická celulóza, koloidný bezvodý oxid kremičitý 
Filmová vrstva: hypromelóza, oxid titaničitý (E171), makrogol, hliníkový lak oranžovej žlte (E110), červený oxid železitý (E172), žltý oxid železitý (E172), čierny oxid železitý (E172)

Ako vyzerá Rivaroxabán Sandoz a obsah balenia
Rivaroxabán Sandoz 15 mg sú svetlooranžové, okrúhle, vypuklé, filmom obalené tablety s označením „15“ na jednej strane.
Rivaroxabán Sandoz 20 mg sú oranžové, okrúhle, vypuklé, filmom obalené tablety s označením „20“ na jednej strane.

Tablety sú dostupné v blistrovom balení (OPA/Alu/PVC/Alu blistre s fóliou; 
Priehľadné alebo nepriehľadné PVC//PVDC/Alu blistre s fóliou) po 5, 10, 14, 20, 28, 30, 42, 50, 98, 100 filmom obalených tabliet.

Tablety sú dostupné v perforovaných blistroch s fóliou umožňujúcich oddelenie jednotlivej dávky (OPA/Alu/PVC/Alu; Priehľadné alebo nepriehľadné PVC//PVDC/Alu blistre s fóliou) po 5x1, 10x1, 14x1, 28x1, 30x1, 42x1, 56x1, 98x1, 100x1 filmom obalená tableta.

Tablety sú dostupné vo fľašiach po 56, 100, 112 filmom obalených tabliet.

Na trh nemusia byť uvedené všetky veľkosti balenia.

Držiteľ rozhodnutia o registrácii

Sandoz Pharmaceuticals d.d.
Verovškova 57
1000 Ľubľana
Slovinsko

Výrobca

Combino Pharm (Malta) Ltd.
HF60, Hal Far Industrial Estate
Hal Far, BBG3000
Malta


Liek je schválený v členských štátoch Európskeho hospodárskeho priestoru (EHP) pod nasledovnými názvami:

Holandsko		Rivaroxaban Sandoz 15 mg, filmomhulde tabletten
			Rivaroxaban Sandoz 20 mg, filmomhulde tabletten
Rakúsko		Rivaroxaban Sandoz 15 mg – Filmtabletten
			Rivaroxaban Sandoz 20 mg – Filmtabletten
Nemecko		Rivaroxaban HEXAL 15 mg Filmtabletten
			Rivaroxaban HEXAL 20 mg Filmtabletten
Belgicko		Rivaroxaban Sandoz 15 mg filmomhulde tabletten
			Rivaroxaban Sandoz 20 mg filmomhulde tabletten
Dánsko			Rivaroxaban Sandoz
Fínsko			Rivaroxaban Sandoz 15 mg tabletit, kalvopäällysteiset
			Rivaroxaban Sandoz 20 mg tabletit, kalvopäällysteiset
Francúzsko		RIVAROXABAN SANDOZ 15 mg,comprimé pelliculé
RIVAROXABAN SANDOZ 20 mg, comprimé pelliculé
Grécko			Rivaroxaban/Sandoz
Maďarsko		Rivaroxaban Sandoz 15 mg filmtabletta
Rivaroxaban Sandoz 20 mg filmtabletta
Írsko			Rivaroxaban Rowex 10mg, 15mg & 20mg Film-coated tablets
Malta			Rivaroxaban Sandoz 15 mg Film-coated Tablets
Rivaroxaban Sandoz 20 mg Film-coated Tablets
Nórsko			Rivaroxaban Sandoz
Portugalsko		Rivaroxabano Sandoz
Švédsko		Rivaroxaban Sandoz 15 mg filmdragerade tabletter
Rivaroxaban Sandoz 20 mg filmdragerade tabletter
Slovenská republika	Rivaroxabán Sandoz 15 mg
				Rivaroxabán Sandoz 20 mg
Veľká Británia		Rivaroxaban Sandoz 15 mg Film-coated Tablets
Rivaroxaban Sandoz 20 mg Film-coated Tablets

Táto písomná informácia bola naposledy aktualizovaná v januári 2018.

Pohotovostná kartička pacienta

logo Sandoz
Rivaroxabán Sandoz 10 mg
Rivaroxabán Sandoz 15 mg
Rivaroxabán Sandoz 20 mg

♦ Túto kartu noste vždy so sebou
♦ Túto kartu ukážte pred liečbou každému lekárovi alebo zubárovi

Užívam antikoagulačnú liečbu liekom Rivaroxabán Sandoz
Meno:
Adresa:
Dátum narodenia:
Krvná skupina:
Hmotnosť:
Iné lieky/ochorenia

V naliehavom prípade, prosím, kontaktujte:
Meno lekára:
Telefón lekára:
Pečiatka lekára:


Informujte, prosím, aj:
Meno:
Telefón:
Vzťah k pacientovi:

Informácia pre zdravotníckych pracovníkov:
♦ Hodnoty INR sa nemajú používať, keďže nie sú spoľahlivé na meranie antikoagulačnej aktivity Rivaroxabánu Sandoz.

Čo mám vedieť o Rivaroxabáne Sandoz?
♦ Rivaroxabán Sandoz zrieďuje krv, čím u Vás zabraňuje vzniku nebezpečných krvných zrazenín.
♦ Rivaroxabán Sandoz sa musí užívať presne podľa predpisu lekára. Na zabezpečenie optimálnej ochrany pred vznikom krvných zrazenín, nikdy nevynechajte dávku.
♦ Rivaroxabán Sandoz nesmiete prestať užívať bez toho, aby ste sa najprv neporozprávali so svojím lekárom, pretože riziko vzniku krvných zrazenín sa môže zvýšiť.
♦ Predtým ako začnete užívať Rivaroxabán Sandoz, povedzte svojmu lekárovi o všetkých ostatných liekoch, ktoré práve užívate, ktoré ste ešte nedávno užívali alebo ktoré sa chystáte užívať.
♦ Pred akýmkoľvek chirurgickým alebo invazívnym zákrokom, pri ktorom dochádza k narušeniu celistvosti kože alebo slizníc, povedzte svojmu lekárovi, že užívate Rivaroxabán Sandoz.

Kedy mám vyhľadať pomoc môjho poskytovateľa zdravotnej starostlivosti?
Keď užívate lieky na riedenie krvi, ako je Rivaroxabán Sandoz, je dôležité, aby ste si boli vedomý možných vedľajších účinkov týchto liekov. Najčastejším vedľajším účinkom je krvácanie. Ak viete, že je u vás riziko krvácania, nezačnite užívať Rivaroxabán Sandoz bez toho, aby ste to najprv neprediskutovali so svojím lekárom. Okamžite informujte zdravotníckeho pracovníka, ak máte akékoľvek znaky alebo príznaky krvácania, ako sú nasledovné:
♦ bolesť,
♦ opuch alebo zdravotné ťažkosti,
♦ bolesť hlavy, závrat alebo slabosť,
♦ nezvyčajná tvorba podliatin, krvácanie z nosa, krvácanie z ďasien, rezné rany, ktoré vyžadujú dlhší čas na zastavenie krvácania,
♦ menštruačné krvácanie alebo krvácanie z pošvy, ktoré je silnejšie než zvyčajne,
♦ krv v moči, ktorý môže mať ružové alebo hnedé sfarbenie, červená alebo čierna stolica,
♦ vykašliavanie krvi, alebo vracanie krvi či hmoty, ktorá vyzerá ako kávová usadenina.

Ako mám Rivaroxabán Sandoz užívať?
♦ Na zabezpečenie optimálnej ochrany, Rivaroxabán Sandoz:
-	10 mg sa má užívať s jedlom alebo bez jedla
-	15 mg sa musí užívať s jedlom
-	20 mg sa musí užívať s jedlom 

